Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 766/13/5502	Čadca, 19.1.2015
EEČ : 2-37-7-2015

U Z N E S E N I E

Trestná vec:	obvinený XXXXX  
Prečin:	Poškodzovanie cudzej veci podľa § 245 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Čadca
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: nezamestnaný
sa v skúšobnej dobe, určenej uznesením prokurátora Okresnej prokuratúry Čadca zo dňa 12.11.2013, spisová značka Pv 766/13/5502, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 19.08.2013 asi o 12:00 h, v pohostinstve „XXXXX“, v obci XXXXX, okres XXXXX, pri hre na výhernom hracom prístroji MIDA GAME 2, úmyselne udrel dvakrát päsťou pravej ruky do spodnej dotykovej obrazovky prístroja, ktorá následne praskla, čím spoločnosti XXXXX spôsobil škodu v sume 313,41 €

Uznesením prokurátora Okresnej prokuratúry Čadca zo dňa 12.11.2013, spisová značka Pv 766/13/5502, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
Uznesením Okresnej prokuratúry Čadca pod sp. zn. Pv 766/13/5502 - 7 zo dňa 12.11.2013 bolo podľa § 216 odsek 1 Trestného poriadku proti obv. XXXXX podmienečne zastavené trestné stíhanie pre prečin poškodzovania cudzej veci podľa § 245 odsek 1 Trestného zákona, na tom skutkovom základe, ako je uvedené vo výrokovej časti tohto uznesenia. 
     
Podľa § 216 odsek 2 Trestného poriadku bola obvinenému XXXXX určená skúšobná doba na 12 (dvanásť) mesiacov. Uznesenie o podmienečnom zastavení trestného stíhania nadobudlo právoplatnosť dňa 19.11.2013 a skúšobná doba uplynula dňa 19.11.2014.

Podľa § 216 odsek 3 Trestného poriadku bola obvinenému XXXXX uložená povinnosť uhradiť v priebehu skúšobnej doby poškodenej spoločnosti XXXXX, spôsobenú škodu v sume 313,41 € v priebehu skúšobnej doby.        

Podľa § 217 odsek 1 Trestného poriadku ak  obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Z vyžiadaných správ od obce XXXXX,  OO PZ v XXXXX, OÚ-OVVS Čadca, ako i z odpisu z registra trestov bolo zistené, že sa obvinený v skúšobnej dobe nedopustil žiadneho protiprávneho konania, nebol prejednávaný pre priestupok a v registri trestov nemá nový záznam. 

Pokiaľ ide o uloženú povinnosť uhradiť v priebehu skúšobnej doby spôsobenú škodu, tak prokurátor Okresnej prokuratúry v Čadci dňa 05.01.2015 pod Pv 766/13/5502 - 19 vydal uznesenie, ktorým podľa § 217 odsek 1 Trestného poriadku rozhodol, že sa pokračuje v trestnom stíhaní obvineného XXXXX, nar. XXXXX, stíhaného pre prečin poškodzovania cudzej veci podľa § 245 odsek 1 Trestného zákona, pričom rozhodnutie vydal na podklade správy od poškodenej spoločnosti XXXXX, ktorá uviedla, že škoda ktorú mal obvinený uhradiť počas skúšobnej doby, nebola uhradená v plnom rozsahu (bez udania splatenej a dlžnej sumy) s tým, že bol osobitne vyzvaný k úhrade dňa 1.12.2014 a teda obvinený XXXXX v skúšobnej dobe podmienečného zastavenia trestného stíhania si nesplnil povinnosť nahradiť spôsobenú škodu v zmysle dohody o náhrade škody, čím bola splnená podmienka uvedená v ustanovení § 217 odsek 1 Trestného poriadku. Proti tomuto uzneseniu si dňa 09.01.2015 v zákonnej 3-dňovej lehote podal sťažnosť obvinený XXXXX. V podanej sťažnosti uviedol, že škodu, k náhrade ktorej bol zaviazaný, uhradil v skúšobnej dobe z väčšej časti a zvyšok doplatil 09.01.2015. Ako dôvod uviedol, že nemal finančné prostriedky, nakoľko pracuje na VPP v obci XXXXX. K sťažnosti doložil poštové poukážky o úhrade, ktorých fotokópie boli založené do spisu. Z týchto vyplývalo, že väčšiu časť škody v sume 209,41 € uhradil počas skúšobnej doby, ďalšiu splátku v sume 26,- € uhradil 15.12.2014 a zvyšné splátky v sume 3 x 26,- € uhradil dňa 09.01.2015, čím splatil celý dlh. Z uvedeného je zrejmé, že obvinený mal záujem splatiť celý dlh, pričom aby sa tak stalo v priebehu skúšobnej doby v tomu mu zabránila nepriaznivá finančná situácia, avšak tento dlh, krátko po jej skončení uhradil a túto snahu mal aj pred rozhodnutím prokurátora o pokračovaní v trestnom stíhaní, a teda mám za to, že, boli splnené podmienky na osvedčenie sa v skúšobnej dobe a takéto rozhodnutie možno považovať za správne a spravodlivé, nakoľko sa tak stalo skôr, akoby mohlo uznesenie o pokračovaní v trestnom stíhaní nadobudnúť právoplatnosť. Na základe tohto prokurátor uznesením Pv 766/13/5502 - 21  zo dňa 19. januára 2015, vyhovel sťažnosti obvineného a zrušil rozhodnutie o pokračovaní v trestnom stíhaní v plnom rozsahu.
                                        
Nakoľko obvinený XXXXX v skúšobnej dobe podmienečného zastavenia trestného stíhania viedol riadny život, boli splnené podmienky uvedené v ustanovení § 217 odsek 1 Trestného poriadku a preto som rozhodol tak, ako je uvedené vo výrokovej časti tohto uznesenia. 

Právoplatnosťou uznesenia o tom, že sa obvinený osvedčil, alebo uplynutím lehoty podľa odseku 2 nastávajú účinky zastavenia trestného stíhania podľa § 9 odsek 1 písmeno e) Trestného poriadku. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Miloš Kováč
prokurátor